Két kiemelkedően fontos jelenség bontogatja szárnyait Földünkön:
a globális felmelegedés veszélyeinek
és a nők erejének növekedése.
Bár a két jelenség közötti kapcsolatot gyakran figyelmen kívül hagyják,
a nemi egyenlőség az egyik leghatékonyabb válasz bolygónk kihívásaira.
Hadd mondjam el, miért.
Az elmúlt években
egy "Project Drawdown" nevű kezdeményezésen dolgoztam.
Csapatunk az emberiség minden eddigi javaslatát
összegyűjtötte a hővisszatartó hatást és éghajlatváltozást okozó
tényezők visszaszorítására –
nem afféle "egy nap, ha szerencsénk lesz" típusú megoldásokat,
hanem a legjobb 80 irányelvet és technológiát,
mely már most is a rendelkezésünkre áll:
tiszta, megújuló energiaforrások, beleértve a nap- és a szélenergiát;
új és felújított zöld épületek;
hatékony közlekedés Brazíliától egészen Kínáig;
védelmen és helyreállításon alapuló virágzó ökoszisztéma;
hulladékcsökkentés és a szemét fogalmának átértékelése;
a termőföld regenerálódását segítő termesztési módszerek terjesztése;
kevesebb hús és több növény fogyasztása;
valamint a nők és lányok egyenjogúsága.
A nemi dimenzió és az éghajlat elválaszthatatlanul összefügg egymással.
A káros kibocsátások csökkentése a felemelkedésünktől függ.
Hadd fejtsem ki az összefüggést.
Egy olyan súlyos, kiterjedt válsághelyzetbe kerültünk,
amelyhez foghatót még soha nem tapasztalt az emberiség.
Az eddigi hozzáállásunk távol áll a megfelelőtől.
De ezt ti is pontosan tudjátok.
Érzitek a zsigereitekben
és a csontjaitokban.
A Föld élő rendszerének mi is részesei vagyunk,
7,7 milliárd ember és 1,8 millió ismert faj
élete fonódik össze.
Érezzük a köztünk lévő kapcsolatot.
Érezzük az élet törékenységét
és a gyógyítására való lehetőség fokozott csökkenését.
Ez a Föld, a mi otthonunk
azt üzeni nekünk, hogy sürgősen és gyorsan kezdjünk el jobb életet élni.
Tapasztalataim szerint ha nyitott szemmel járunk,
minden nap megszakad a szívünk valamiért.
Erről a fájdalomról én is keveset beszélek, pedig a munkám
a felszólalás erejére hívja fel a figyelmet.
Ilyenkor emlékeztetem magam, hogy egy szív vagy széttörik, vagy megnyílik.
A megnyílt szív éber, élettel teli, cselekvésre kész.
Képes megújulni, akárcsak a természet,
amely visszaköveteli a tönkretett földet, és újat teremt helyette.
Az élet megállíthatatlanul halad a még több élet,
a gyógyulás
és a teljesség felé.
Ez egy alapvető ökológiai igazság.
És mi mindannyian
az életerő vagyunk.
Ránézésre, a nők és a felmelegedő világ közötti elsődleges kapcsolat
nem az élet, hanem a halál.
Egyre nyilvánvalóbb, hogy az éghajlati változások a nőkre hatnak a legrosszabbul,
fokozott sebezhetőségünknek köszönhetően.
Kockázatosabb számunkra a helyváltoztatás,
és nagyobb valószínűséggel sérülünk vagy halunk meg egy katasztrófa során.
A hosszan tartó szárazság korai házasságot eredményezhet,
mivel a családok menekülnek az éhezéstől.
Az árvizek prostitúcióba kényszeríthetik a nőket,
akik ezzel próbálják biztosítani megélhetésüket.
A listát a végletekig lehetne folytatni.
Ezek a dinamikák a szegényebbeknél a leginkább jellemzők,
New Orleanstól egészen Nairobiig.
A történetnek itt gyakran vége szakad.
De nem a mai napon.
Látnunk kell egy másik igazságot is, mely erősíti a szerepvállalást.
Ha előbbre jutunk a nemi egyenlőség terén,
a globális felmelegedés elleni megoldáshoz is közelebb jutunk.
Ez a kapcsolat három kiemelt területen nyilvánul meg,
három területeken, ahol egyszerre tudjuk biztosítani a női jogokat,
megerősíthetjük ellenálló képességünket,
és megakadályozhatjuk a káros kibocsátásokat.
A nők a Föld elsődleges termelői.
Az alacsony jövedelmű országok ételeinek 60-80%-át nők állítják elő,
amit gyakran egy két hektárnál kevesebb területen végeznek el.
Innen ered a "kisgazda" elnevezés is.
A férfiakhoz képest a női kisgazdáknak kisebb az erőforrásokhoz,
ezen belül a földtulajdonhoz,
a hitelhez, a tőkéhez, az oktatáshoz,
az eszközökhöz és technológiához való hozzáférése.
A nők ugyanolyan hatékonyan gazdálkodnak, mint a férfiak,
de az eszközökben és jogokban meglévő, jól kimutatható különbségnek köszönhetően,
sokkal kevesebb ételt termelnek meg ugyanakkora földterületen.
A szakadék csökkentésével
a termőtábla hozamok 20-30%-kal lennének megnövelhetők.
Ez 20-30%-kal több ételt jelent egy kerten vagy termőtáblán belül.
Az éhségre, egészségre és jövedelemre gyakorolt hatás
egyértelmű.
Lássuk, mit is jelent ez az éghajlatra nézve.
Nekünk, embereknek szükségünk van földre a növénytermesztéshez.
Sajnos, ehhez gyakran erdőket is kiirtunk,
az erdőirtás pedig további káros kibocsátásokhoz vezet.
Ha azonban a már meglévő gazdaságok elég ételt termelnének,
sokkal kevesebb erdőt kellene elveszítenünk.
Tehát láncreakció indulhat el.
Támogassuk a női kisgazdákat,
vegyük észre a több hozam lehetőségét,
kerüljük az erdőirtást,
és segítsük az életadó fák erejének növelését.
A Project Drawdown becslései szerint az egyenlőtlenségek csökkentésével
közel két milliárd tonnányi kibocsátást előzhetnénk meg mostantól 2050-ig.
Ez szinte azonos a háztartáson belüli újrahasznosítás globális hatásával.
Az egyenlőtlenségek kisimítása segíthet a nőknek megbirkózni
az éghajlatváltozás miatt fellépő,
termeléssel kapcsolatos kihívásokkal.
Életerőt ad a földművelés.
A legfrissebb adatok szerint
130 millió lányt a mai napig megfosztanak iskolába járási alapjoguktól.
A szakadékok a középiskolai osztályokban a legnagyobbak.
Túl sok lány marad le erről az élet létfontosságú alapját képező lehetőségről.
Az oktatás jobb egészséget jelent a nők és gyermekeik számára,
kiegyensúlyozottabb anyagi biztonságot ad,
nagyobb érvényesülési lehetőséget nyújt otthon és a társadalomban,
valamint több esélyt biztosít az éghajlatváltozás elleni fellépésben.
Az oktatás több alternatívát, alkalmazkodóképességet és erőt jelent.
Hozzájárul az alacsonyabb károsanyag-kibocsátáshoz.
Különböző okokból
ha több éves oktatásban részesülünk,
sokkal később házasodunk meg,
és kevesebb gyermeket vállalunk.
Családjaink így kisebbek lesznek.
Az egyének szintjén történő változások idővel világszerte összeadódnak.
Egyenként, minden egyes
iskolába menetelhez való jog hatással van a Föld népességére,
és hatással van a többi élő rendszerre.
De nem ezért kell taníttatni a lányokat.
Más érdemi eredményt is várhatunk.
Az oktatás csupán az érme egyik fele.
A másik a családtervezés:
a kiváló minőségű, ingyenes reproduktív egészségügyi ellátáshoz való hozzáférés.
A tudatos gyermekvállalás szemben a véletlen terhességgel
függetlenség és méltóság kérdése.
Ennek ellenére Amerikában,
a terhességek 45 százaléka nem betervezett.
Az alacsonyabb jövedelmű országokban közel 214 millió nő
szeretne dönteni terhessége léte és ideje felől,
mégsem használ fogamzásgátlót.
A női igényekre való figyelés,
a szükségletek kielégítése,
a jog és a jólét fejlesztése:
ezeknek mind a családalapítás céljai közé kell tartoznia.
Az emberi népesség növekedésének megfékezése
egy másodlagos, de nagyon fontos hatás.
Lényegesen lecsökkentené az ételre, a közlekedésre, az elektromosságra,
az épületekre, az árucikkekre stb. való igényeket,
ezáltal a káros kibocsátás kevesebb lenne.
Az oktatáson és családtervezésen belüli hiányosságok pótlásával
az évszázad közepére akár 1 milliárddal kevesebb ember élne a Földön
ahhoz képest, hogy ha semmit nem csinálnánk.
A Project Drawdown szerint
1 milliárddal kevesebb emberrel,
közel 120 milliárd tonnányi kibocsátást kerülhetnénk el.
Egy ilyen szintű hatással
a nemi egyenlőség kitűnő megoldásnak bizonyul az élhető hőmérséklet elérésére.
Egy ilyen szintű hatással
a nemi egyenlőség olyan eredményes eszköz lenne, mint a szélturbinák,
a napelemek és az erdők.
Életerőt ad a tanulás,
és életerőt ad a választási lehetőség.
Egy dolgot azonban tisztáznék:
ez nem azt jelenti, hogy a nőknek kéne megjavítaniuk mindent.
(Nevetés)
Habár, valószínűleg ezt fogjuk tenni.
(Nevetés)
(Taps)
Női egyenjogúság a mezőgazdaságban, oktatásban és családalapításban:
ezek a kibocsátást csökkentő megoldás elemei.
Ezek együttesen alkotnak egy átfogó stratégiát.
Még egy dologra hívnám fel a figyelmet:
a népességet nem lehet külön kezelni a termeléstől vagy a fogyasztástól.
Az emberiség egyes szegmensei lényegesen nagyobb károkat okoznak,
míg mások mérhetetlen igazságtalanságot szenvednek el.
Minket, a leggazdagabbakat
terhel a legnagyobb felelősség.
Nekünk kell a legtöbbet tennünk.
A gender-klíma kapcsolat túlnyúlik a negatív hatásokon
és a hatékony megoldásokon.
A nők aktívan szorgalmazzák és előmozdítják bolygónk változását,
mégis gyakran maradunk ki a döntésből, vagy korlátozzák lehetőségeinket.
Túl gyakran mellőznek, vagy csendesítenek el bennünket.
Túl gyakran lépnek át rajtunk
a tervek kialakításánál és a befektetések meghozatalánál.
Egy elemzés szerint
a jótékonysági finanszírozások mindössze 0,2 százaléka
jut a nők és a környezet támogatására,
ez globálisan 110 millió dollár.
Tavaly ennyit költött egy férfi egy Basquiat-festmény megvásárlására.
Ez a hozzáállás nem csupán igazságtalan, az egész létünket kudarcra ítéli.
A társadalom gyors és radikális átformálásához
minden megoldásra, problémamegoldóra,
minden elmére,
minden egyes lélekre,
és minden cselekvő kézre szükségünk van.
Gyakran egy határozott felhívásra vágyunk,
de ez a kihívás sokkal többet követel egy egyszerű tájékoztatónál
és egy feladatlistánál.
Egy ökoszisztémához hasonlóan kell működnünk,
és előnyt kell kovácsolnunk a különbségeinkből.
Ti is tudjátok, mi a szupererőtök.
Tanárok, termelők, gyógyítók, alkotók, tüntetők és bölcsek vagytok.
Hogyan tudjátok egyesíteni az erőt közösségeitekben,
hogy előbbre vigyük a dolgokat?
Egy fontos szerepre kérnélek fel mindnyájatokat:
a hírvivő szerepére.
Eljött az idő, hogy végre felébredjünk.
Meg kell törnünk a bolygónk állapotával kapcsolatos csendet;
mögé kell látnunk a kitalált éghajlattani vitáknak;
közös megoldásra kell jutnunk;
megnyílt szívvel, igazat kell mondanunk; és tanítani,
hogy az éghajlatváltozás kezeléséhez valóra kell váltanunk a nemi egyenlőséget.
Egy ilyen látszólag megoldhatatlan kihívás közepette,
a nőkben és a lányokban óriási lehetőség rejlik.
Csodálatos dolog
a legtöbbet számító pillanatban élni.
Ez a Föld,
a mi otthonunk
bátorságra szólít fel minket,
és arra emlékeztet bennünket, hogy ez mindannyiunk közös ügye –
nőké, férfiaké,
nemi identitástól függetlenül,
minden élőlényé.
Mi magunk vagyunk az életerő,
egy Földünk
és egy esélyünk van.
Ragadjuk hát meg!
Köszönöm!
(Taps)